29 Mei: Dink groot. - Jan van der Watt - www.bybelkennis.co.za
by Mitch Kalp · Published 29/05/2017 · Updated 17/05/2017
Hand 12:1-25 (fokus 12:1-11)
As God jou God is, moet jy leer om groot te dink. Ons dink partykeer God “klein”, so asof Hy niks buitengewoons kan doen nie. Ons verwag maar min van Hom. Selfs Petrus het dit gedoen. ŉ Mens kan byna nie glo dat selfs hy, wat die Here so goed geken het, nie kon glo dat die Here hom uit die tronk kon red nie (12:10). Vir sy klein verwagtings was dit net te groot gewees.
Die Here wil hê dat ons Hom moet vertrou, ja, vir Hom ‘n kans moet gee om ons te verras. Hy wil vir ons wys Hy kan ook vir ons “tronkdeure” laat oopswaai. Daarom moet ons Hom vertrou vir wonders in ons lewe.
Ons vrees vir mislukking of teleurstelling keer ons dikwels om groot te dink, of om drome te droom. Sê nou net ek dink “groot” maar God stem nie saam nie, dan kan alles skeefloop. Dan wag daar net teleurstellings op my. Net díe gedagte alleen laat my al klaar in my dop kruip. Ons wil nie waag nie…
As jy op die Here vertrou kan jy maar waag ook. Moenie die Here in jou eie onvermoë of onsekerheid “toesluit” nie. Dalk gaan God jou verras, want een ding is seker: Hy kan baie meer doen as wat jy kan droom.